Komisia oznámila Cyperskej republike, že dočasné obmedzenia možno použiť len za výnimočných okolností s cieľom reagovať na situácie, ktoré vážne ohrozujú verejný poriadok alebo verejnú bezpečnosť, a to ako krajné opatrenie. Navyše dočasné obmedzenia by mali trvať len dovtedy, kým trvajú okolnosti, ktoré k nim viedli, a musia byť vždy primerané a v súlade s acquis. Komisia bude naďalej veľmi pozorne monitorovať obmedzenia s cieľom zabezpečiť, aby boli akékoľvek opatrenia prijaté na ochranu verejného zdravia primerané a v súlade s acquis.

Komunita tureckých Cyperčanov takisto zaviedla viacero obmedzení na miestach prechodu. V marci bola pozastavená prevádzka miest prechodu Strovilia a Kato Pyrgos-Karavostasi. Od marca do júna bola pozastavená prevádzka ďalších miest prechodu pre všetky osoby s výnimkou tureckých Cyperčanov. Od júna boli tieto obmedzenia postupne uvoľňované pre určité kategórie osôb, ktoré boli povinné mať pri sebe negatívny test na infekciu COVID-19 vykonaný do 72 hodín pred prekročením línie. Od septembra bola väčšina osôb prekračujúcich demarkačnú líniu povinná absolvovať karanténu. V decembri sa zaviedol úplný zákaz prekročenia línie pre osoby, ktoré nedávno navštívili určité krajiny, zatiaľ čo na tureckých Cyperčanov, ktorí navštívili tieto krajiny, sa namiesto toho vzťahovala povinnosť absolvovať karanténu.

Rada ministrov Cyperskej republiky sa po vypuknutí pandémie COVID-19 na Cypre 29. februára 2020 rozhodla dočasne pozastaviť prevádzku štyroch miest prechodu, konkrétne Ledra Street, Deryneia, Astromeritis-Zodhia a Lefka-Apliki. Tieto miesta prechodu sa opätovne otvorili 21. júna 2020 s výnimkou Ledra Street, ktorého prevádzka zostala pozastavená do konca sledovaného obdobia. Vláda Cyperskej republiky 21. júna oznámila, že prekročenie línie v miestach prechodu iných ako Ledra Street bude povolené len cyperským občanom a osobám s povolením na pobyt vydaným Cyperskou republikou pod podmienkou, že budú mať pri sebe negatívny test na infekciu COVID-19 vykonaný do 72 hodín pred prekročením línie. Okrem toho bude prekročenie línie povolené určitým skupinám osôb pod podmienkou, že sa preukážu negatívnym testom na infekciu COVID-19 iba pri prvom prekročení, a to konkrétne: pracovníkom z komunity gréckych Cyperčanov a tureckých Cyperčanov; študentom z komunity tureckých Cyperčanov; gréckym Cyperčanom žijúcim v enkláve a cyperským občanom, ktorí prekračujú líniu z dôvodu lekárskeho ošetrenia v oblastiach kontrolovaných vládou. Povolenie na prekročenie línie mali aj diplomati a zamestnanci medzinárodných organizácií. Cyperská republika oznámila, že na humanitárnom základe povolila prekročenie línie aj osobám, na ktoré sa tieto kritériá nevzťahujú.

Z údajov získaných komunitou tureckých Cyperčanov v roku 2020 vyplýva zníženie počtu prekročení línie gréckymi Cyperčanmi na 495 448 (v predchádzajúcom roku: 2 406 561) a vozidlami gréckych Cyperčanov na 278 338 (v predchádzajúcom roku: 1 205 194) z oblastí kontrolovaných vládou do severnej časti Cypru. Uvádza sa v nich aj zníženie počtu prekročení línie tureckými Cyperčanmi na 685 671 (v predchádzajúcom roku: 2 090 189) a vozidlami tureckých Cyperčanov na 361 363 (v predchádzajúcom roku: 930 165) v opačnom smere. Podľa poskytnutých štatistík prekročilo líniu z oblastí kontrolovaných vládou do severnej časti Cypru 335 934 občanov EÚ (iných ako Cyperčanov) a štátnych príslušníkov tretích krajín (v predchádzajúcom roku: 2 149 528).

V už uvedených údajoch CYPOL nie sú zahrnuté údaje o osobách a vozidlách prekračujúcich líniu zo severnej časti Cypru na miestach prechodu Pergamos a Strovilia, ktoré patria do právomoci východného výsostného územia Spojeného kráľovstva Veľkej Británie a Severného Írska. V tejto súvislosti orgány ESBA oznámili, že bolo zaznamenaných 90 955 (v predchádzajúcom roku: 418 728) prekročení línie gréckymi Cyperčanmi a 53 604 prekročení vozidlami gréckych Cyperčanov (v predchádzajúcom roku: 259 586) do severnej časti Cypru. Zároveň bolo zaznamenaných 236 346 (v predchádzajúcom roku: 530 335) prekročení línie tureckými Cyperčanmi a 155 955 prekročení vozidlami tureckých Cyperčanov (v predchádzajúcom roku: 351 836) v opačnom smere. Okrem toho 136 726 občanov EÚ (iných ako Cyperčanov) a štátnych príslušníkov tretích krajín prekročilo líniu v oboch smeroch.

Podľa údajov Polície Cyperskej republiky (ďalej len „CYPOL“) bolo zaznamenaných 397 717 (v predchádzajúcom roku: 2 399 269) prekročení línie gréckymi Cyperčanmi a 176 769 prekročení vozidlami gréckych Cyperčanov (v predchádzajúcom roku: 1 266 457) z oblastí kontrolovaných vládou do severnej časti Cypru a 382 370 (v predchádzajúcom roku: 1 295 689) prekročení línie tureckými Cyperčanmi a 225 735 prekročení vozidlami tureckých Cyperčanov (v predchádzajúcom roku: 503 520) zo severnej časti Cypru do oblastí kontrolovaných vládou v priebehu sledovaného obdobia.

Z údajov CYPOL za rok 2020 vyplýva zníženie počtu migrantov, ktorí neregulárne prekročili líniu zo severnej časti Cypru a prešli do oblastí kontrolovaných vládou. V roku 2020 týmto spôsobom prekročilo líniu 4 857 neregulárnych migrantov; zatiaľ čo v roku 2019 to bolo 7 409 osôb, v roku 2018 išlo o 4 451 osôb a v roku 2017 počet neregulárnych migrantov predstavoval 1 686 osôb. Hlavnými krajinami pôvodu neregulárnych migrantov boli Sýria (1 265), Kamerun (610), Bangladéš (438), Pakistan (433) a Jordánsko (407). Neregulárna migrácia zostáva pre orgány Cyperskej republiky vážnym problémom.

Podľa štatistík, ktoré poskytla Cyperská republika, sa celková obchodná hodnota tovaru so sprievodnými dokladmi, ktorý skutočne prekročil líniu, znížila o 14 % na hodnotu 4 693 898 EUR (v predchádzajúcom roku: 5 464 237 EUR).

Hoci to nepatrí do rozsahu pôsobnosti nariadenia o demarkačnej línii, podľa údajov Cyperskej obchodnej a priemyselnej komory sa obchod z oblastí kontrolovaných vládou do severnej časti Cypru znížil približne o 7 % z hodnoty 748 237 EUR v roku 2019 na 694 281 EUR v roku 2020. Obchod z oblastí kontrolovaných vládou do severnej časti Cypru predstavuje 14,8 % obchodu v opačnom smere (13,7 % v roku 2019).

Komunita tureckých Cyperčanov aj naďalej uplatňovala obchodný režim, ktorý v zásade „odzrkadľuje“ obmedzenia uvedené v nariadení o demarkačnej línii. Turecko-cyperské zainteresované strany identifikovali ako hlavný dôvod tejto situácie ochranu miestnych podnikov. Okrem toho sa s tovarom z oblastí kontrolovaných vládou do severnej časti Cypru môže obchodovať len po vydaní „povolenia na dovoz“. Tento obchodný režim sa však neuplatňuje vždy dôsledne.

2.2. Druh tovaru

V roku 2020 zostal charakter výrobkov, s ktorými sa obchodovalo, vo veľkej miere stabilný. Naďalej sa najviac obchodovalo s výrobkami z plastu, ďalej s čerstvými rybami, stavebným materiálom a prefabrikovanými kontajnermi.

Boli uvedené nové výrobky, ako napríklad dezinfekčný prostriedok na ruky a mydlo.

2.3. Prekážky a problémy spojené s pohybom tovaru

Obchod s tovarom cez demarkačnú líniu bol zasiahnutý pozastavením prevádzky niektorých miest prechodu a obmedzeniami zavedenými na iných miestach prechodu. V snahe umožniť pokračovanie obchodu zaviedli obchodníci z oboch komunít systém tzv. bezkontaktného obchodu, pri ktorom predávajúci nechal tovar v nárazníkovej zóne medzi dvomi miestami prechodu, odkiaľ si ho vyzdvihol kupujúci, ktorý ho potom predložil na inšpekciu orgánom Cyperskej republiky.

Iné prekážky obchodu cez líniu naďalej pretrvávajú a Komisia a hospodárske subjekty z radov tureckých Cyperčanov sa domnievajú, že práve to je dôvodom nízkeho objemu obchodu.

Ako sa uvádza v predchádzajúcich správach , doteraz sa nevyriešil problém s úžitkovými vozidlami tureckých Cyperčanov, ktoré vstupujú do oblastí kontrolovaných vládou, a žiadne úžitkové vozidlá tureckých Cyperčanov s hmotnosťou nad 7,5 tony nesmú prekročiť líniu, ak nemajú doklady vydané Cyperskou republikou, ktoré sú v plnom súlade s acquis. Orgány Cyperskej republiky informovali Komisiu o tom, že zaviedli opatrenia, vďaka ktorým tureckí Cyperčania budú môcť jednoduchšie získavať osvedčenia o technickej spôsobilosti a vodičské preukazy vodičov z povolania. Vyriešenie tohto problému by významne prispelo k zvýšeniu objemu obchodu, keďže by sa tým uľahčila preprava tovaru. Okrem toho by sa ešte viac posilnil kontakt medzi cyperskými hospodárskymi subjektmi, čo by významne prispelo k posilneniu dôvery medzi obidvomi komunitami. Komisia bude naďalej spolupracovať s orgánmi Cyperskej republiky a komunitou tureckých Cyperčanov s cieľom nájsť riešenie tejto otázky.

Ako bolo oznámené v predchádzajúcich rokoch, orgány Cyperskej republiky nepovoľujú prevážanie spracovaných potravinových výrobkov a materiálov určených na styk s potravinami cez líniu pre obavy, ktoré orgány na ochranu zdravia vyjadrili v súvislosti s výrobným postupom v severnej časti Cypru. Komisia potvrdila orgánom Cyperskej republiky, že prevážanie týchto výrobkov cez demarkačnú líniu je podľa uplatniteľného právneho rámca povolené a nemalo by byť orgánmi Cyperskej republiky zakázané. Môžu síce odobrať vzorky výrobkov na miestach prechodu na ďalšiu analýzu v súlade s uplatňovaním nariadenia o demarkačnej línii, nemali by však brániť prevážaniu všetkých spracovaných potravín cez líniu. Komisia vyjadruje poľutovanie nad tým, že počas sledovaného obdobia sa opäť nedosiahol vôbec žiadny pokrok v riešení tohto problému. Komisia je naďalej hlboko znepokojená, pokiaľ ide o správne vykonávanie nariadenia o demarkačnej línii v súvislosti so spracovanými potravinami, a túto vec bude s orgánmi Cyperskej republiky ďalej riešiť.

Podobne ako v predchádzajúcich rokoch, obchodníci z radov tureckých Cyperčanov stále hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, ktoré obmedzujú obchod. Obchodníci naďalej oznamujú odmietavý postoj gréckych Cyperčanov ku kupovaniu turecko-cyperských výrobkov. Okrem toho bolo uvedené, že obchodníci z oboch komunít čelia mnohým administratívnym problémom, pokiaľ chcú nadviazať vzájomnú obchodnú spoluprácu. Napríklad tureckí Cyperčania, ktorí obchodujú cez demarkačnú líniu, majú ťažkosti s otváraním účtov v bankách v oblastiach kontrolovaných vládou. Hospodárske subjekty z oboch strán musia mať možnosť slobodne nadväzovať obchodné vzťahy na základe svojich obchodných požiadaviek.

2.4. Pašovanie tovaru

Pašovanie tovaru cez líniu vzhľadom na zložitosť kontrolovania neregulárnych pohybov cez líniu pretrvávalo.

V roku 2020 Cyperská republika zaistila pašovaný tovar v 494 prípadoch (v predchádzajúcom roku: 2 315), čo predstavuje zníženie o 79 %. Toto zníženie počtu zaistení odrážalo všeobecný pokles pohybu osôb v dôsledku pandémie. Došlo k výraznému zníženiu pašovania poľnohospodárskych výrobkov, ako aj tovaru porušujúceho práva duševného vlastníctva. Takisto došlo k poklesu množstva cigariet a ručne šúľaného tabaku, ktoré Cyperská republika zhabala na demarkačnej línii: 78 620 cigariet a 103 135 gramov tabaku na ručné šúľanie cigariet (v predchádzajúcom roku: 311 980 cigariet a 302 863 gramov tabaku na ručné šúľanie cigariet). Bolo zaistených aj 7 660 náplní do elektronických cigariet a 135 525 gramov tabaku do vodnej fajky. Medzi ďalšie zaistené výrobky patrí alkohol, autá, palivo, lieky a pesticídy. Na okresný súd sa dostalo sedem stíhaní vo veci pašovania. Prípady pašovania malých množstiev cigariet boli zvyčajne riešené uložením správnej sankcie a konfiškáciou.

V roku 2020 orgány ESBA zaznamenali aj zníženie počtu zaistení pašovaného tovaru v rámci ESBA; došlo k 138 zaisteniam v porovnaní so 653 v roku 2019.

Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sledovala a viedla záznamy o množstvách stavebného materiálu, rýb, cigariet atď.

2.5. Zjednodušenie podmienok obchodovania

Komisia aj naďalej hľadala možnosti, ako podporiť obchod cez líniu.

Počas sledovaného obdobia Komisia uskutočnila diskusie s orgánmi Cyperskej republiky. Viedla diskusie aj s Turecko-cyperskou obchodnou komorou o opatreniach s cieľom uviesť do účinnosti spoločnú dohodu o dočasnom riešení pre syr Halloumi/Hellim, ktorá sa má uplatňovať až do znovuzjednotenia Cypru a ku ktorej sa dospelo pod vedením predsedu Komisie Junckera počas jeho návštevy na Cypre 16. júla 2015. Komisia vynakladá maximálne úsilie, aby sa v roku 2021 v tejto súvislosti prijali opatrenia.